1Eho etei uba lab vameadaha bak laba vi ozome uba nehalo mozo. Kristus labe Aba Aho meedaha Im Neàna lam iho vou vameatedam dam niba damat iba ozodam di gi nehame ozodale. “Im abo Kristus labe Aba Aho gagoho im lamota aime meedam dam im am bak.” Labi, “Alat Aho amu dam bake vastehe im lam Aho iba modi im ozobohudi fi gatei, ‘Iho ame im lam iademe vou vameatedale,’ lahame Alat iba ahit gagu oluhu dam am bak,” lahame damat labihasu iba vi ozodale. 2Im bak niba esdam di iho gi nehame meedam meo dam taia? Iho meia na im gagom di meit gagoho im lam ba gi aime voedam vaba abo ahebu aime ulohodesu meedamda laba im gagu esuiam bak. 3Lahana eho ozoha, Alat eba gagoho im lam em gi keàtedi meedam bak. Em ba vanamai vooho vabak. Lahana meit eba git ozomsumnàme em ba àvodem vabak. Uho Korintus damat modeo, meia uloodume aime ozobohudi gagodam damat modeo, Alat eba gagu oluhu bak lam, “Eho iademe meedào? Eho git meedào?” laham bak lam meit uloome aime gagom bak lam em ba àvodem vabak. Labi em laha ba im ebe eho meedaha bak lam eho naedat laha ba it uloome ozobohudi gagodam vabak. 4Neham labe eho uba labi gagoho bak. Ehemo naedat ahu ebeda it nabime ozom di em gi nehame ozome gagodam bak. “Alat eba gagu oluhu bak lam em gi iademe meedam dàt modem bak. Em ba git meedaha vab dàt modem bak,” lahame eho labi it ozome gagodam bak. Lahana gi ebe eho gagoho bak labet Alat ba eba aame deeli, “Eho oba gagu oluhu im lam om abo im ahebu vamdesu meedamda om am bak,” lahame ba eba labi deeli vi gagodam vabak. Ebe eho meedaha bak lam, “Iademe meedào? Git meedào?” lahame uloodume ozobohudi gagomda gi Boehàda Ala am bak. 5Labihàmu uho eho meedaha im modeo, meit meedaha im modeo, iho lab meedam bak lam uho bisi aame ozomsu gagodam bak lam nasi voedale. Neham bak. Ame uloodume ozobohudi gagodam digat fuhu vabak. Gi ba im Boehàda Yesus fa li iho meedaha im ahebu uloodume ozobohudi gagodam di am bak. Labihàmu imo gi ame di lam vou fum bake vou faodase. Di labe Aho iho bak damat ibi iho faina aa modi vastehe im lamti abo gi iho faina modelo ahulat aa ozomda lamti labihasu ahebu modi fa tombalem di am bak. Labi laha ame di labe im bak damat iho neà bak meedaha im laba Alat Aho vi ozome faheme ahala vou baeida tame. 6Imti vahi Kristus bake tu vuzehi meedam dam oa, eho etei uba lab vameadaha im lam uho neha, “Neà bak neame? Neà vabak neame?” laham bak lam um ozobohudem bake eho ahit ee ebedati ee Apolosbadati gi vàlu uba vameadaha bak. “Alat Vameadaha Im Toedahana laba a mu fa im mei meedamule,” laham bak lam, “Uho ozobohudi ame baket meedase,” lahame eho ahit labihadaha bak. Uho Alat Vameadaha Im Toedahana laba lab toehe im lam uho aame ozobohudi ulohodesu meedameam làhà uho ba dam uba vuusu im vahokedamda meida lamota ee abada vousai vou baeda. Labi dat meida labe am ee vousaha vaba mu feàtàda. Laham bak lam ba modem vabak. 7Um dam totbaho labe vedi nehadam meote. “ ‘Iba im vahokedam guru meida lam iademe meedam dàt moz. Labi ame da meida ium git meedam dàt moz,’ lahame gurut meedaha im lam ihimo vi ozome ozobohudi aame gagom meo dam im am bak,” lahame uho labi it daetbadam damat modem bak. Uho vedi neha, “Im abo bisi feàda modem labe iho meia aame gagom neà bak,” laham bak lam uba amat gagu uho meeda? Ba ame im lam uba im gagohoda nib vabak. Lahana ame bak lam imbodemeam làhà gi Alat Ahamo uba modi vizi uho ame bak lam meedamna akati uho neha, “Im ihimo meedaho,” lahame bisi it daetbadàla? Ba im lada lamota Alat uba modi esuhu vabak. Abo uba vizi ozobohudi teudi uho meedamna lam ahebu Alat Aho uba modi vizi um ozobohudi uho meedam bak. Alat labihahana akati, “Im ihimo meedaho,” lahame uho bisi it daetbadàla? 8Ee làhà! Alat uba modi vizi um ozobohudi teudi meedam bak lam ahebu uba ab vizi meedam ame? Abo uho na àme dedebuli neàdehe bakti ulohona modehe? Alat uba ba neo modi vizem bak amomoi vaba? Labi Alat uba neà bak ab modi duali neàdehame? Ba neo vi modem vaba? Labi laha uho vedi neha, “Kristus fa ab leham tame,” lahame Kristus Aho amu Am im vameadume esmozi laiam dam nim uho im voou umota abo fa boehà dam feà damali fa Kristus bake tau dam bake vuusu im faasi ab vahokedam ame? Im ba taum vaba? Imbodi im fa uba tau boehà dam feà damali dam bake vuusu im vahokedam vaba? Im ame bak lam laha modelo àhàkedam bak. 9Lahamnàme eho ozom, ame bak lam fuhu vabak. Eho gi neham bak ozoho labe uba labi gagoho bak. Eho ozoha, etei nibe Kristusat Aho iba gagu olu Am im vameadume esmozi laiam dam nim Alat iba ozodam di im gi eeda feà vab damali bako voedam damat modemna ozomom damat modem bak. Abo boehà damat neha, “Beome elom neàte,” lahame damat avaelaha tomba laba voedume beodam damti uloho dam im am bak. Abo dam bakda ahebu modeo, Alat Am im gagu vou usem damat modeo, “Ahebu fà aasu igeame tozodase,” lahame Alat ahit iba labi modehena ozomoho bak. 10Im Kristus Aho amu Am im vameadume esmozi laiam dam nim iho im Kristusbada lamota meedam labe dam giida totbaho labet vedi iba neha, “Im im biehebu damat moz,” lahame feàtàdam bak. Labi laha um Korintus dam abo Kristus bake tu vuzehi vahi meedam dam labe uho vedi neha, “Im Kristusti vou ali ahu vàmadi im Abadata meedam dam im am bak. Imota bisi im ozobohu dam im am bak. Mit ahea! Iho modem modem bak,” lahame it daetbadam damat modem bak. Làhà uho im voou umota bisi im ozobohu dam um ame. Labi um dam dua totbaho labet vedi iba neha, “Im busao vab damat meia im vahokedume meit aime vizem biem damat modem bak,” lahame iba feàtàdam bak. Lahana uho vedi uba it neha, “Im bisi busao dam meia im vameadam di meit aime uledi vizem dam im am bak,” lahame it daetbadam damat modem bak. Làhà uho im voou umota bisi busao feà dam um ame? Labi um dam dua totbaho labet vedi iba neha, “Im faite,” lahame iba tozome feàtàdam bak. Lahana uho vedi uba it neha, “Um abo feàte,” lahame, “Damat ahu adat iedi uba fà vou baedase,” lahame uho labi ozome it daetbadam damat modem bak. Làhà um gi etei Kristus bake tu vuzehi vahi meedam damat uho im voou umota bisi feà dam um ame? 11Im imbo bak gi neham bak. Im Kristus Aho amu Am im vameadume esmozi laiam dam nim iho gi amu di iube nehasu faasi vou mode ledume etei vou fuhu damat modem bak. Im gi idoali ibzida. Labi laha valo àhàki meeda. Labi laha im sue vabali gi sue ukehenabe dume goda. Labi laha damat iba beodume tozome feàtàida. Labi laha im gi num vabna ideteda. 12Labi laha im nazoh vabalehe bake ihimo anekehà ibida ihimo na meedume nazohaedam bak. Im gi labihadam bak. Labi damat iba, “Seee. Paulusat lab meedam bak lam fà vàhàdeme setese,” lahame iba fai bak uloodamnàme im ba ot ulooidam vabak. Im gi meia fa neà bak vi gagodam bak. Labi laha damat iba vabidam di iho gi ozahigeàmu teudi keàtedi meedam bak. 13Labi damat iba feàtàdam di im ba ot feàtàidam vabak. Im gi fa meia fakem vab daet fa vameadam bak. Labi damat iba neha, “Gi àhàzo nami visoi voom bakti ulohona meedam damat modem bak. Gi bako voedam damat modem bak,” lahame labi tozodam bak. Damat iba lab meedam bak lam abo gi amu di iube faasi vou mode ledume etei ab vou fuham bak. 14Eho etei uba lab vameadaha im zi lam, “Um Korintus dam fà ladese,” lahame labi ozome uba toedaha vabak. Um gi em data ebe eho deelehena ozomom damat modem labe eho gi, “Um fà neàdese,” lahame vabededalo uba labihasu toedaha bak. 15Neham bak. Kristus bake tu vuzehi meedam bak, “Akatihasu meedamna modela?” laham im uba vahokedam guru abo tamehote. Lahana um ai gi vàmtea em am bak. Eho gi neham bak ozome uba labi gagoho bak. Eho Kristus Yesus bake tu vuzehi Amti vou ali ahu vàmadehe labe eho uba ahamte alimeat le ame Im Neàna lam vahokedume modeha uho aime Yesus Kristus bake tu vuzehi meedàmu em um aiat modemna ozomomda em am bak. 16Labihàmu eho uba nehame gagodam bak. “Uho gi ebe eho amu bak ubuda laba le meedaha im lam ahebu vi ozome neo ame baket vi meedale,” lahame gagodam bak. 17Eho amu uba le meedaha im lam, “Uho ame baket vi meedase,” laham bak um biem bake eho Timotius bake, “Oho dam laba le tau vi vahokedale,” lahame gagu uba olulo modem bak. Ame da Timotius lam em adat modemna ozomomda abo ebe eho deeleheda modem labe uba laba gagu olulo modem bak. Am abo im Boehàda Yesus bake tu vuzehi im Abada aime modem tademda modem bak. Ame da nibe aho uba le ebe eho Kristus Yesus bake tu vuzehi Amti vou ali ahu vàmadi im Aba Aho eba gagohoda lam eho aime iademe meedam bak lam uba vi vameadalo modem bak. Ebe eho meedaha im lam Timotiusat uba le vamealo modem im lam ba im meit modem vabak. Ame im lam gi ebe eho dam Kristus bake tu vuzehi vahi meedam dam abo dam zi mei dam zi meime laham dam ahebu vou vahoketedam im am bak. 18Um dam totbahot vedi neha, “Ame da Paulus aho amu iba vahokedaha im lam, ‘Iho meedào? Iho meedam vabao?’ laham bak lam ahamo naedat iba li aam iedem dàt modem bak. Da lam iba ba fa lem vabak. Im gi ihimo meedam bak,” lahame uho eba tozome vou it daetbadam damat mode taia? 19Lahana um git ozoho bak. Boehàda Alat eba neha, “Em uba laba lale,” lahame eba labi gagomta làhà em kehàm vaba uba lam bak. Labi eho uba le dam daetbadam dam lam, “Alat iba gagoho labe im dedamaleheo? Gi ahat boehà damali daetbadào?” laham bak eho uba laba le aame gagom bak. 20Eho gi neham bak ozome uba labi gagoho bak. Alat meia vuusu im vahokedam bak lam iho gi ame da labe aba aho gi ahat ahamo ozom im lam vameadam labe iho aime ozo, “Da lam Alat vuusu im vahokedamda ame?” lahame ba aame ozome gagodam biem bak. Abo Alat am teuna feà ame da laba modi vizi teudi Alat am na im feàna meedam labe meit ame da laba aame ozo, “Da lam abo Alat vuusu im vahokedamda am bak,” lahame aame ozobohudem bak am bak. 21Làhàmu eho uba toedume oluhu im nim uho ve aame uhumo nasi vi ozodale. Eho uba fa laba lam di eho uba akatihasu mode? Eho uba gagodaha im lam uho aame vi ozodume meedam vabak laba eho fet aimeam làhà eho gi uba em datat modemu loso vou le uba beodam bakti ulohona uba dae meona bebe im vahokedà? Laham vabameam eho uba gagodaha im lam uho aime vi ozodume meedam bak laba eho fet aimeam làhà eho gi uba em datat modemu ahulat deeli gi im iademe nemahuba neàt le uba vameadà? Eho ba uba laba le modem bak lam uhumo etei di nibe ozome ahumdi vou faodale.
ace_Latn